L'avinguda del Poliesportiu passa a denominar-se Manuel Sanchis Guarner
18 de novembre de 2022

L'Ajuntament, a instàncies del Centre d'Estudis Locals (CEL), ha modificat la denominació de l'avinguda del Poliesportiu per la de Manuel Sanchis Guarner. A l'acte d'inauguració, que es va celebrar durant la vesprada d'ahir i que s'emmarca dins de la XIII Setmana de les Lletres Valencianes, li va seguir la presentació de l'obra del literat a càrrec d’Abelard Saragossà, acadèmic de l'Acadèmia Valenciana de la Llengua (AVL).

Sanchis Guarner va ser un filòleg valencià que va dedicar la seua obra principalment a estudiar la llengua, història i literatura popular valenciana. Autor d'obres essencials com La llengua dels valencians (1933) o Gramàtica valenciana (1950), entre altres, va ser un dels encarregats de signar Les normes de Castelló i va participar en la redacció del Diccionari català-valencià-balear. Sanchis Guarner és considerat el pare de la filologia moderna.

A més d'homenatjar la seua figura, enguany, la Setmana de les Lletres Valencianes està dedicada a l'obra de Joan Fuster. Per a reconéixer a aquest autor valencià en el centenari del seu naixement, el CEL en col·laboració amb l'Ajuntament de l'Eliana ha organitzat diversos actes, com la lectura pública dels seus textos aquest dissabte, o l'exposició ‘Joan Fuster: una vida il·lustrada’, que s'inaugurarà dimarts que ve en el Centre de Formació de Persones Adultes.

El primer edil, Salva Torrent, s'ha mostrat molt satisfet amb la decisió del Ple d'acceptar el canvi de nom d'una via tan important com aquesta, que uneix dos centres educatius i el Poliesportiu de la localitat.